b'\n_START_ARTICLE_\nNOHAB\n_START_PARAGRAPH_\nNOHAB (forkortelse for Nydqvist & Holm AB) var en svensk industribedrift lokalisert i Trollh\xc3\xa4ttan i Sverige. Selskapet ble grunnlagt av Antenor Nydqvist, Johan Magnus Lidstr\xc3\xb6m og Carl Olof Holm i 1847 som Trollh\xc3\xa4ttans Mekaniska Verkstad hvor hovedproduktet var turbiner for vannkraftverk. I 1865 produserte selskapet sitt f\xc3\xb8rste damplokomotiv og allerede i 1912 rullet lokomotiv nummer 1 000 ut av fabrikken. Blant annet leverte NOHAB lokomotivtypen Di 3 til NSB p\xc3\xa5 1950-tallet._NEWLINE_I 1916 gikk TMV p\xc3\xa5 b\xc3\xb8rsen og skiftet navn til NOHAB. Mellom 1921 og 1924 produserte NOHAB 500 lokomotiver for jernbanen i Russland og senere 20 diesellokomotiver for den ungarske statsbanen Magyar \xc3\x81llamvasutak, men som p\xc3\xa5 grunn av Jernteppet etter hvert stoppet videre levering. Disse lokomotivene fikk typenavnet M61, og er i dag ikke lenger i bruk. Interessegrupper i Ungarn har tatt vare p\xc3\xa5 noen eksemplarer._NEWLINE_I 1930 startet NOHAB med \xc3\xa5 fabrikkere flymotoren Bristol Jupiter under lisens fra Bristol Aeroplane Company (BAC), men denne produksjonen og resten av flymotordivisjonen ble i 1932 skilt ut fra NOHAB og dannet sammen med AB Svenska j\xc3\xa4rnv\xc3\xa4gsverkst\xc3\xa4derna fra Link\xc3\xb6ping flyprodusenten SAAB. Etter denne prosessen konsentrerte NOHAB seg med \xc3\xa5 produsere turbiner for kraftverk og middels store skipsmotorer samt lokomotiver. Selskapet er ogs\xc3\xa5 kjent for \xc3\xa5 ha produsert karosseriet til stridsvognen Stridsvagn 103 f\xc3\xb8r det p\xc3\xa5 grunn av \xc3\xb8konomiske problemer gikk konkurs i 1979.'